b"\n_START_ARTICLE_\nStorm Jameson\n_START_SECTION_\nVia\xc8\x9ba \xc8\x99i opera\n_START_PARAGRAPH_\nJameson s-a n\xc4\x83scut \xc3\xaen Whitby, Yorkshire, \xc8\x99i a urmat pentru scurt timp cursurile \xc8\x99colare la Scarborough, \xc3\xaenainte de a studia la Universitatea din Leeds. S-a mutat la Londra, unde a ob\xc8\x9binut o diplom\xc4\x83 de Master of Arts la King's College London \xc3\xaen 1914 \xc8\x99i apoi a predat \xc3\xaenainte de a deveni scriitoare profesionist\xc4\x83. S-a c\xc4\x83s\xc4\x83torit cu istoricul \xc8\x99i publicistul Guy Chapman, dar a continuat s\xc4\x83 publice sub numele ei de fat\xc4\x83, Storm Jameson. De\xc8\x99i ea \xc8\x99i-a folosit preponderent propriul nume, ea a publicat, de asemenea, trei romane sub pseudonim \xc3\xaen 1937/1938. Primele dou\xc4\x83 au fost publicate sub pseudonimul James Hill, iar a treia sub numele de William Lamb._NEWLINE_Jameson a fost pre\xc8\x99edintele filialei britanice a asocia\xc8\x9biei International PEN, din 1939, \xc8\x99i a dus o munc\xc4\x83 activ\xc4\x83 pentru ajutorarea scriitorilor refugia\xc8\x9bi. Ea a fost membru fondator al Peace Pledge Union. Jameson avea convingeri socialiste \xc3\xaen anii 1930, de\xc8\x99i izbucnirea celui de-al Doilea R\xc4\x83zboi Mondial a provocat-o s\xc4\x83 se dezic\xc4\x83 de pacifismul ei \xc8\x99i s\xc4\x83 adopte mai t\xc3\xa2rziu idei anticomuniste. Cu toate acestea, ea a r\xc4\x83mas o sus\xc8\x9bin\xc4\x83toare a Partidului Laburist. \xc3\x8en afar\xc4\x83 de romane, Jameson a mai scris trei autobiografii._NEWLINE_Jameson a scris mai multe romane \xc8\x99tiin\xc8\x9bifico-fantastice. In the Second Year (1936) este o distopie cu o ac\xc8\x9biune situat\xc4\x83 \xc3\xaentr-o_NEWLINE_Mare Britanie fascist\xc4\x83. Then We Shall Hear Singing descrie o invazie nazist\xc4\x83 petrecut\xc4\x83 \xc3\xaentr-un viitor apropiat \xc3\xaentr-o \xc8\x9bar\xc4\x83 imaginar\xc4\x83._NEWLINE_Cartea ei cea mai controversat\xc4\x83 este Modern Drama in Europe, o analiz\xc4\x83 critic\xc4\x83 a progreselor \xc3\xaenregistrate \xc3\xaen domeniul dramei \xc3\xaen prima parte a secolului al XX-lea. Dac\xc4\x83 majoritatea criticilor ei sunt extrem de critice \xc8\x99i, uneori, mali\xc8\x9bioase, \xc3\xaendr\xc4\x83zneala ei atinge apogeul atunci c\xc3\xa2nd afirm\xc4\x83 c\xc4\x83 William Butler Yeats \xe2\x80\x9ereprezint\xc4\x83 ultimul stadiu \xc3\xaen imbecilitatea simbolic\xc4\x83\xe2\x80\x9d._NEWLINE_Volumul de nuvele Women Against Men a fost admirat de criticul ziarului The Times, Harold Strauss, care a declara: \xe2\x80\x9eAt\xc3\xa2t de complet\xc4\x83 este arta ei, at\xc3\xa2t de instinctiv\xc4\x83 este m\xc4\x83iestria, at\xc3\xa2t de superlativ\xc4\x83 este selec\xc8\x9bia artistic\xc4\x83, \xc3\xaenc\xc3\xa2t o evaluare temperat\xc4\x83 a operei ei este dificil\xc4\x83 pentru un cercet\xc4\x83tor al romanului.\xe2\x80\x9d Jameson a scris cuv\xc3\xa2ntul introductiv la edi\xc8\x9bia britanic\xc4\x83 din 1952 a Jurnalului Annei Frank._NEWLINE_Romanul Last Score a fost l\xc4\x83udat de c\xc4\x83tre Ben Ray Redman \xc3\xaen Saturday Review of Literature. Redman a descris Last Score ca \xe2\x80\x9eunul dintre cele mai bune ale lui Storm Jameson\xe2\x80\x9d \xc8\x99i a declarat c\xc4\x83 \xe2\x80\x9ere\xc8\x9beaua complex\xc4\x83 de rela\xc8\x9bii umane este cea care d\xc4\x83 amploarea \xc8\x99i profunzimea acestui roman\xe2\x80\x9d._NEWLINE_O biografie realizat\xc4\x83 de Jennifer Birkett, profesoar\xc4\x83 de literatur\xc4\x83 francez\xc4\x83 la Universitatea din Birmingham, a fost publicat\xc4\x83 de Oxford University Press \xc3\xaen martie 2009. O a doua biografie, Life in the Writings of Storm Jameson: A Biography a lui Elizabeth Maslen, a fost publicat\xc4\x83 de Northwestern University Press \xc3\xaen 2014._NEWLINE_Universitatea din Leeds are acum o cl\xc4\x83dire numit\xc4\x83 dup\xc4\x83 ea, Storm Jameson Court."